Les esportistes de la UV guanyen 2 bronzes en taekwondo i karate als Jocs Europeus

## Les esportistes de la UV guanyen 2 bronzes en taekwondo i karate als Jocs Europeus

L’equip femení de kata i Silvia Soriano en *kyrougi* de +49 fins 53 kg aconsegueixen les últimes medalles per a la UV abans de la cloenda dels Jocs Europeus Universitaris.

Aquest dimecres s’han clausurat a Hongria els Jocs Europeus Universitaris 2024 (EUG 2024) en els que participaven 91 estudiants de la Universitat de València. La darrera setmana de competició ens ha deixat algunes derrotes en els esports d’equip però també dues noves medalles de bronze en taekwondo i karate.

### Taekwondo

La UV portava nou *taekwondekes* als Jocs Europeus d’Hongria, entre els quals destaca l’actuació de Silvia Soriano, estudiant del Grau d’Infermeria, que va competir de meravella i aplegà a les semifinals de *kyrougi* de +49 fins 53 kg  amb totes les opcions. En aquesta fase s’enfrontà a una estudiant de la Universitat de Colònia a Alemanya. Silvia arrancà amb molta energia el combat, pillant a la seua rival amb la guàrdia baixa i aconseguint diversos punts molts ràpids. Tanmateix, l’alemanya no estava disposada a deixar-se guanyar fàcilment i cap a la meitat del primer assalt va reaccionar amb força i va posar-se per davant en el recompte, enduent-se finalment aquest primer assalt per 12 a 7.

Silvia Soriano posa amb la seua medalla de bronze.

El segon assalt va començar amb més calma, amb les dues lluitadores mantenint tots els sentits al tatami per tal d’evitar perdre cap punt. Cap a la meitat de l’assalt però, l’estudiant de la Universitat de Colònia va començar a prendre avantatge progressivament i a deu segons del final, el resultat era de 10 a 2. Silvia no va baixar els braços i va fer diversos intents de fer alguna patada tècnica que li aportara els punts necessaris per continuar lluitant per passar la final. Però, tot i la seua perseverança, el resultat va quedar 12-4, de manera que Soriano es va haver de conformar amb el bronze.

### Karate

L’equip femení de kata, integrat per Caribe Lorenzo Catalán, Blanca Ruiz García i Maria Sanfrancisco Jérez, aplegava als Jocs Europeus Universitaris ja classificat per a les semifinals de kata per equips dones en les que havien d’enfrontar-se a la Universitat de Nottingham. Les de la UV van eixir primeres al tatami amb cinturó roig i van fer un kata impecable. A continuació van eixir les angleses amb cinturó blau. El seu kata permetia una millor demostració de força i velocitat i això els va donar les dècimes d’avantatge que necessitaven per passar a la final.

Les tres karatekes de l’equip de la UV de kata femení competien també en categoria individual, però en eixa competició no van poder progressar en el quadre en perdre els seus combats de la primera ronda. Caribe Lorenzo va participar a la repesca ja que la seua primera rival va ser una de les finalistes i finalment va aconseguir quedar entre les deu primeres.

### Balanç final dels EUG 2024

La UV tanca la competició amb 9 medalles en total, 3 plates i 6 bronzes i es col·loca entre les cinc primeres d’Europa en nombre total de medalles. D’aquestes nou, huit han sigut en arts marcials, fet que mostra l’excel·lent salut d’aquestes disciplines a la Universitat de València.

En els esports d’equip soles s’ha pogut collir la medalla de bronze en bàsquet 3x3 femení, però els quarts llocs en bàsquet 3x3 masculí, futbol femení o voleibol masculí, mostren com de prop han estat els esportistes de la UV d’aconseguir molts més trofeus. Aquests bons resultats auguren un gran futur a l’esport de la Universitat de València.

> Enhorabona a tots i totes les nostres esportistes per la seua excel·lent actuació als Jocs Europeus Universitaris 2024!

Arxivat en:

##

La UV és premiada pel seu suport al voluntariat esportiu

El cos tècnic del Valencia CF torna a la seua facultat

La UV posa el fermall d’or als CEU amb la victòria en bàsquet 3x3 masculí

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar